Tampere aikoo peruskorjata Hervannan uimahallin – Hallin piti maksaa 600 000 euroa, mutta nyt sen lasketaan maksavan melkein 4 miljoonaa

Tampereen kaupunki suunnittelee Hervannan uimahallin peruskorjaamista vuosina 2019–2020. Kaupungin mukaan kuntoselvitykset osoittavat hallin vaativan pikaista perusparannusta. Taloteknisten puutteiden lisäksi uimahallin allasrakenteet kärsivät betonin rapautumisesta, joka aiheuttaa muun muassa laattojen irtoilemista. Perusparannuksessa on tarkoitus uusia hallin altaat, pukukaapistot, lukitus- ja kulunvalvontajärjestelmä sekä pinnat kaikissa sisätiloissa. Lisäksi hallin yleisilmettä on tarkoitus parantaa sisääntuloalueella. Myös hallin talotekniikka on käyttöikänsä päässä ja se on tarkoitus uusia remontissa. Alun perin peruskorjauksen suunnitteluun ja rakentamiseen oli varattu tälle vuodelle 600 000 euroa. Kaupungin mukaan viime syksynä tehtiin kuitenkin selvityksiä, joiden perusteella hankkeen aikataulu ja kustannusarvio on todettu alimitoitetuiksi. Hankkeen uusi kustannusarvio on 600 000 euron sijasta 3,85 miljoonaa euroa. Peruskorjaus on tarkoitus toteuttaa vuosina 2019–2020, mikäli hankkeelle saadaan talousarviossa määräraha. Uimahalli on tarkoitus sulkea rakennustöiden ajaksi. Asiakkaat on tarkoitus ohjastaa käyttämään muita Tampereen uimahalleja perusparannuksen aikana. Halli sijaitsee luolassa Hervannan uimahalli sijaitsee 30 metrin syvyydessä luolassa. Uimahallissa on puku- ja pesutilat, 25 metrin uima-allas, lastenallas, kuntosali sekä lipunmyyntiaula ja henkilökunnan sosiaalitilat. Vuonna 2006 uimahallin allastekniikka uusittiin ja samalla tehtiin pesu- ja pukutiloihin parannuksia. Lisäksi naisten puolen saunaa laajennettiin. Samalla rakennettiin ylätasanteelle uusi lipunmyynti. Kaupungin mukaan hallin rakenteet ja luolaympäristö asettavat rajoitukset mittaville tilamuutoksille. Sisätilojen korjaustöiden suunnittelussa ja toteutuksessa pyritään säilyttämään tilojen alkuperäinen henki. Tilat suunnitellaan mahdollisimman esteettömiksi. Uima-altaiden korjaamisen vaihtoehdoista valittiin betonialtaat ja laatoitus edullisimpana jatkosuunnittelun pohjaksi. Tampereen kaupungin sivistys- ja kulttuurilautakunta hyväksyi 22. maaliskuuta Hervannan uimahallin tarveselvityksen jatkosuunnittelun pohjaksi.